Apátfalva Község Önkormányzat Képviselő-testületének 10/2018 (V.29.) önkormányzati rendelete

Hatályos:2018-05-29 -tól

Apátfalva Község Önkormányzat Képviselő-testületének 10/2018 (V.29.) önkormányzati rendelete

a helyi hulladékgazdálkodási közszolgáltatásról

Apátfalva Község Önkormányzat Képviselő-testülete a hulladékról szóló 2012. évi CLXXXV. törvény 88. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a következőket rendeli el.

**Általános rendelkezések**

**1. §**

(1) Apátfalva Község Önkormányzata (a továbbiakban: Önkormányzat) kötelező helyi közszolgáltatás útján gondoskodik a települési hulladék rendszeres gyűjtéséről, elszállításáról, hasznosításáról és ártalmatlanításáról és ezen tevékenységek ellátásáról.

(2) Nem terjed ki a rendelet hatálya a veszélyes hulladékra, valamint a háztartási szennyvízre és a velük összefüggő tevékenységre, illetve a hulladékról szóló 2012. évi CLXXXV. törvény (továbbiakban: Ht.) 1. § (3) bekezdésében foglaltakra.

(3) A települési hulladékkal kapcsolatos helyi közszolgáltatás Apátfalva község közigazgatási területére terjed ki.

(4) A közszolgáltatás célja a településtisztaság biztosítása, a közegészségügy, valamint az épített és természeti környezet védelme. A kötelező közszolgáltatásra vonatkozó rendelkezések célja a közszolgáltatás folyamatos és biztonságos ellátása, a tevékenység ellenőrizhetősége.

(5) A közszolgáltatást oly módon kell megszervezni és biztosítani, hogy az megfeleljen a Ht.-ben foglalt újrahasználat és újrahasználatra előkészítés, az önellátás és közelség, a szennyező fizet, a biológiailag lebomló hulladék hasznosításának, a költséghatékony hulladékgazdálkodási közszolgáltatás biztonságának, továbbá a keresztfinanszírozás tilalmának elvével.

(6) Az Önkormányzat a hulladékgazdálkodási közszolgáltatással kapcsolatos feladatokat a Délkelet-Alföld Regionális Hulladékgazdálkodási Rendszer Létrehozását Célzó Önkormányzati Társulás (továbbiakban: DAREH Önkormányzati Társulás) keretében, az egyszemélyes tulajdonában álló nonprofit gazdasági társasággal, a DAREH BÁZIS Hulladékgazdálkodási Nonprofit Zártkörűen Működő Részvénytársasággal (továbbiakban: Közszolgáltató) kötött hulladékgazdálkodási közszolgáltatási szerződés útján – esetlegesen együttműködő partner vagy alvállalkozók bevonásával - látja el.

(7) A település közigazgatási területén lévő valamennyi hulladéktermelő, hulladékbirtokos ideértve különösen az ingatlanhasználót, a tevékenysége során vagy az ingatlanán keletkező települési hulladék gyűjtéséről és annak a begyűjtésre feljogosított és engedéllyel rendelkező hulladékkezelőnek vagy alvállalkozójának történő átadásáról az e rendeletben meghatározott módon köteles gondoskodni.

**2. §**

(1) Az Önkormányzat az ingatlanhasználóknál keletkező települési szilárd és elkülönítetten gyűjtött hulladék kezelésére hulladékkezelési közszolgáltatást szervez és tart fenn. Önkormányzat a közszolgáltatóval hulladékgazdálkodási közszolgáltatási szerződést köt.

(2) A közszolgáltatás keretében Közszolgáltató gondoskodik az ingatlanok területén és a közterületen keletkező települési hulladék összegyűjtéséről és átvételéről a szolgáltató által üzemeltetett szállítóeszközhöz rendszeresített gyűjtőedényzet, szelektív gyűjtőkonténerek és szelektív gyűjtőzsákok útján, valamint gondoskodik a begyűjtött települési hulladék elszállításáról, elhelyezéséről, tárolásáról, előkezeléséről, kezeléséről (ártalmatlanításáról és hasznosításáról).

(3) Az Önkormányzat a települési hulladékkal kapcsolatos feladatainak megvalósítása során, a hulladékgazdálkodási törvényben megfogalmazott céljainak elérése érdekében együttműködik más települési és térségi önkormányzatokkal.

(4) Az Önkormányzat a Közszolgáltatón keresztül biztosítja a szelektív hulladékgyűjtést. Az önkormányzat gondoskodik a gyűjtési rendszer kialakításáról, a szükséges gyűjtőszigetek helyeinek kijelöléséről. A Közszolgáltató biztosítja a szelektíven gyűjtött hulladék járatterv alapján történő összegyűjtését.

(5) A Közszolgáltató által biztosított házhoz menő szelektív gyűjtés során kizárólag az előzetes tájékoztatásban feltüntetett hulladékokat lehet elhelyezni a gyűjtőedényekbe. Amennyiben az elkülönítetten gyűjtött hulladékgyűjtőben nem megfelelő hulladék kerül kihelyezésre, a Közszolgáltató értesítő hátrahagyása mellett a hulladékot a helyszínen hagyja, azt a soron következő szállítási napon a települési hulladék elszállításának szabályai szerint szállítja el.

**Az adatkezelésre vonatkozó szabályok**

**3. §**

(1) Jelen rendelet alapján a közszolgáltatás igénybevételére köteles ingatlanhasználókról a Közszolgáltató nyilvántartást vezet az azonosításhoz szükséges adatok feltüntetésével.

(2) Az ingatlanhasználó a közszolgáltatási szerződés megkötéséhez szükséges, a Ht. 38.§ (3) bekezdésében meghatározott személyes adatait és- amennyiben az nem azonos a közszolgáltatás igénybevételének helyével - a számlázási címet köteles a Közszolgáltató felhívására, valamint a személyes adatainak változását követően 8 napon belül bejelenteni.

(3) A közszolgáltatási szerződést megkötéséhez a gazdálkodó szervezet a közszolgáltatást igénybe vevő nevét, adószámát, a közszolgáltatás igénybevételének a helyét, valamint a számlázási címet köteles a Közszolgáltató rendelkezésére bocsátani.

(4) A Közszolgáltató a személyes adat kezelése során kötelesek az információs önrendelkezési jogról és az információszabadságról szóló 2011. évi CXII. törvény rendelkezéseinek megfelelően eljárni.

(5) A (4) bekezdés alkalmazásában a Közszolgáltató köteles megteremteni az adatkezelés személyi és tárgyi feltételeit, köteles gondoskodni az adatok biztonságáról, és köteles meghatározni azokat az eljárási szabályokat, amelyek az adat- és titokvédelmi szabályok érvényre juttatásához szükségesek.

(6) Az ingatlanhasználók személyes adatainak kezelése a 2011. évi CXII. törvény 5. § (1) bekezdés b) pontja alapján közérdeken alapuló cél érdekében valósul meg.

(7) Az adatszolgáltatás célja a közszolgáltatással összefüggően az ingatlanhasználószemélyének megállapításához, a közszolgáltatási díj behajtáshoz szükséges és arra alkalmas adatbázis létrehozása és működtetése.

(8) A Közszolgáltató az ingatlanhasználók személyes adatait - az adatok tárolása kivételével - a szerződéses viszony létrejöttétől annak megszűnéséig, díjhátralék esetén a tartozás fennállásáig kezelhetik. A jogviszony megszűnését követően a Közszolgáltató a kezelt adatokat kötelesek megsemmisíteni.

**A szolgáltató és az ingatlanhasználó kötelezettségei, a hulladékkezelési helyi közszolgáltatás ellátásának rendje**

**4. §**

(1) A Közszolgáltató a rendszeres közszolgáltatás keretében az alábbi alapszolgáltatásokat köteles nyújtani az ingatlanhasználók részére:

a) a települési vegyes hulladék elszállítása gyűjtőedényes kihelyezéssel díj ellenében hetenként történő ürítés útján;

b) zöldhulladék esetében évi tizennégy alkalom, amely során a szolgáltatást januárban két alkalommal, április 1. napjától november 30. napjáig összesen nyolc alkalommal,

c) elkülönítetten gyűjtött csomagolási hulladék (papírhulladék, valamint műanyag és fém csomagolási hulladék) esetén havi egyszeri alkalommal

d) hulladékgyűjtő szigetekről az elkülönítetten gyűjtött papírhulladék, valamint üveg, műanyag és fém csomagolási hulladék elszállítását kéthetenként egy alkalommal.

(2) A Közszolgáltató hulladékelszállítással kapcsolatos közszolgáltatási kötelezettsége az általa, az ingatlanhasználó részére átadott, és az ingatlanhasználó által kihelyezett szabvány edényzetből történő gyűjtésre, elszállítására terjed ki.

(3) A helyi hulladékgyűjtési közszolgáltatás ellátásához a hulladékgyűjtő edények lakosság részére térítésmentesen történő biztosítása a Közszolgáltató feladata.

(4) A közszolgáltató feladata a gyűjtőszigeteken kialakított szelektív hulladék gyűjtő edényzetekben szelektíven gyűjtött anyagok - papír, műanyag, üveg, alumínium fémdoboz - elszállítása.

(5) A közszolgáltatás teljesítésének feltételeiről a közszolgáltató az ingatlanhasználót írásban köteles értesíteni vagy felhívás közzététele útján tájékoztatni. A hulladék begyűjtésének, elszállításának rendjét (gyakoriság, útvonal és időpont) - a keletkező hulladékmennyiségek figyelembevételével - a közszolgáltató köteles elkészíteni és arról az ingatlanhasználókat - változás esetén is - értesíteni. A hulladékszállítás részletes rendjét az Önkormányzat - a közszolgáltatóval egyeztetett módon - hagyja jóvá.

(6) A hulladékgazdálkodás helyi feltételeiben bekövetkezett változásokról a közszolgáltató köteles az ingatlanhasználókat a változás bekövetkezte előtt 7 nappal írásban értesíteni vagy felhívás útján tájékoztatni.

(7) A szabályszerűen kihelyezett gyűjtőedények, valamint a szelektív gyűjtőedények ürítése során közterületen keletkezett szennyeződés eltakarításáról, környezetének tisztán tartásáról a közszolgáltató köteles azonnal gondoskodni.

**5. §**

(1) Az ingatlanhasználó köteles a közszolgáltatást - ha jelen rendelet eltérően nem rendelkezik - igénybe venni, az ingatlanán keletkező települési hulladékot

a.) az e rendeletben meghatározott módon és helyen gyűjteni, és az annak begyűjtésére feljogosított hulladékkezelést végző közszolgáltatónak átadni,

b.) a közszolgáltatási díjat megfizetni a Koordináló szerv részére.

(2) Az ingatlanhasználót nem terheli az (1) bekezdésben foglalt kötelezettség az olyan beépítetlen ingatlan tekintetében, ahol nem tartózkodik és hulladék sem keletkezik.

(3) A helyi közszolgáltatás körében az ingatlanhasználó és a közszolgáltató közötti jogviszonyt a települési hulladékra vonatkozó közszolgáltatás esetében az a tény hozza létre, hogy a közszolgáltató az ingatlanhasználó számára a közszolgáltatást felajánlja, illetve a közszolgáltatás teljesítésére rendelkezésre áll.

(4) Az az ingatlanhasználó, akinek ingatlanán települési hulladék keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül, illetve fióktelephelyéül is, vagy magánszemély által folytatott egyéni vállalkozói tevékenység végzésére is szolgál, köteles a háztartási hulladékát a gazdálkodó szervezetnek az ingatlanon folytatott gazdasági tevékenysége során keletkezett háztartási hulladékhoz hasonló hulladékától elkülönítetten gyűjteni, és arra a közszolgáltatást külön igénybe venni.

(5) Az ingatlanhasználó a települési hulladékot begyűjtés, illetve elszállítás céljából a közszolgáltató szállítóeszközéhez rendszeresített gyűjtőedényben, a gyűjtőedényt meghaladó mennyiségű hulladékot a közszolgáltató által rendelkezésre bocsátott gyűjtőzsákban helyezheti el.

(6) Az ingatlanhasználó köteles a szelektív hulladékgyűjtés céljára közterületre kihelyezett gyűjtőedényzetet rendeltetésüknek megfelelően használni.

(7) Tilos

a.) a hulladékot elhagyni, a begyűjtés, lerakás szabályaitól eltérő módon felhalmozni, ellenőrizetlen körülmények között elhelyezni, kezelni.

b.) a közterületen az ürítés céljából kihelyezett hulladékot válogatni, közterületre kiszórni, valamint másik ingatlanhasználó gyűjtőedényébe - annak engedélye nélkül - hulladékot elhelyezni.

(8) Amennyiben a települési hulladék - árusító, közszolgáltató vagy egyéb tevékenység folytán - közterületen keletkezik, a tevékenység végzésére kiadott közterület-használati hozzájárulás, illetve engedély birtokosa köteles az Önkormányzatnak bejelenteni, hogy hulladékának kezeléséről miképpen gondoskodik.

**6. §**

(1) A hulladékgazdálkodási közszolgáltatási lakossági és nem lakossági szerződés egyes tartalmi elemei:

a) szerződő felek megnevezése: azaz a Szolgáltató és a megrendelő ingatlanhasználó (szerződő fél elsődlegesen az ingatlan tulajdonosa, másodsorban az egyéb jogcím alapján az ingatlan birtokosa, harmadsorban az ingatlan jogcím nélküli birtokosa),

- természetes személy esetén: név, lakcím, anyja neve, születési helye, ideje, az ingatlanban lakók száma

- gazdálkodó szervezet és tulajdonosi közösség esetén: székhely, bankszámlaszám, adószám

b) a közszolgáltatás igénybevételének kezdő napja,

c) teljesítés helye,

d) az ingatlanhasználó rendelkezésére bocsátott gyűjtőedény űrtartalom és darabszám szerint,

e) az ürítési gyakoriság és az ürítés idejét napok szerint,

f) az ingatlanhasználó által meghatározott, az ingatlanon előreláthatólag keletkező hulladék mennyisége

g) A tulajdonosi közösségek döntéshozó szerve által meghozott érvényes határozat a lakóközösségen belüli díjmegosztást illetően.

h) a közszolgáltatási díj megfizetésének módja, határideje, a díjfizetés elmulasztásának jogkövetkezményei,

i) a közszolgáltatás mértékét meghaladó, a Megrendelő igényei szerinti esetleges többletszolgáltatás és annak díja,

j) közszolgáltatási díj megfizetésének alapja, az abban bekövetkező változásokkal kapcsolatos bejelentési kötelezettség,

k) a szerződés módosításának, felmondásának feltételei,

l) az irányadó jogszabályok meghatározása.

(2) Ingatlanhasználó-változás esetén az új ingatlanhasználó 8 napon belül köteles e tényt a közszolgáltatónak bejelenteni, és szerződéskötési kötelezettségének az ingatlan birtokába kerüléséig eleget tenni. A díjfizetési kötelezettség a korábbi ingatlanhasználót a használatban tartás utolsó hónapjának végéig terheli.

(3) Nem tagadhatja meg a közszolgáltatási díj megfizetését az, aki a települési szilárd hulladékkal kapcsolatos kötelezettségét nem teljesíti, feltéve, hogy a közszolgáltató számára a közszolgáltatást felajánlja, illetve a közszolgáltatás teljesítésére vonatkozó rendelkezésre állást igazolja.

**A gyűjtőedények használatával kapcsolatos szabályok**

**7. §**

(1) Gyűjtőedényt közterületen tartósan elhelyezni kizárólag az Önkormányzat rendeletében szabályozott közterület-használati hozzájárulás, vagy a vonatkozó szabályok szerinti közterület-használati engedély alapján szilárd burkolattal ellátott területre lehet.

(2) Az ingatlanhasználó a gyűjtőedényt az ingatlan területén belül köteles elhelyezni.

(3) Az ingatlanhasználó a gyűjtőedényt az ürítés napján, az ingatlan bejárata előtt közvetlenül az úttest melletti közterületre vagy a begyűjtést végző gépjárművel megközelíthető és ürítésre alkalmas helyre köteles oly módon elhelyezni, hogy az a közlekedés biztonságát ne veszélyeztesse, a közterületet ne szennyezze, és abban kárt ne tegyen. Ingatlanhasználó kötelessége gondoskodni továbbá a kiürített gyűjtőedény napi tárolóhelyre történő visszahelyezéséről.

(4) A hulladék elszállítása céljából kihelyezett gyűjtőedény fedelét- a közterület szennyezésének elkerülése érdekében - lecsukott állapotban kell tartani. A hulladékot a gyűjtőedényzetben, szelektív gyűjtőedényzetben úgy kell elhelyezni, hogy mozgatáskor és ürítéskor az ne szóródjon, a hulladék begyűjtését végző dolgozók testi épségét ne veszélyeztesse, valamint a gépi ürítést ne akadályozza. A kihelyezett gyűjtőedény nem akadályozhatja a jármű és gyalogos forgalmat és elhelyezése egyébként sem járhat baleset vagy károkozás veszélyének előidézésével.

(5) A közszolgáltatás keretében az alábbi szabványos gyűjtőedények használhatók:

      (**természetes személy, lakosság vonatkozásában)**

* 30 literes szabványos tárolóedény
* 60 literes szabványos tárolóedény
* 90 literes szabványos tárolóedény
* 120 literes szabványos tárolóedény
* 150 literes szabványos tárolóedény
* szelektív gyűjtőedény.

**(nem természetes személy, közületek vonatkozásában)**

* 60 literes szabványos tárolóedény
* 110 literes szabványos tárolóedény
* 120 literes szabványos tárolóedény
* 1100 literes szabványos tárolóedény.

**8. §**

(1) A közszolgáltató a szolgáltatás igénybevételét az ingatlanhasználó számára – a 7. § (5) bekezdés szabályának figyelembevételével - háztartásonként legalább 2 különböző űrmértékű gyűjtőedény választásával biztosítja.

(2) A választási lehetőséget az ingatlanhasználó számára a közszolgáltató úgy ajánlja fel, hogy a választható gyűjtőedény űrmértéke igazodjon az érintett ingatlanon képződő hulladék mennyiségéhez, figyelembe véve

* a településen képződő vegyes és elkülönítetten gyűjtött hulladék fajlagos mennyiségét,
* az érintett háztartás lakosainak vagy az ingatlant használó természetes személyek számát, valamint
* a szállítási gyakoriságot.

(3) A rendelet területi hatálya alá tartozó ingatlanok tekintetében figyelembe veendő fajlagos mennyiség mértéke 30 liter/fő/hét.

(4) A szolgáltatás igénybevétele a természetes személy ingatlanhasználó számára a fajlagos mennyiség alapján az adott ingatlanra alkalmazandó legkisebb űrtartalmú gyűjtőedényzetre, míg a gazdasági egységeknél minimum 110/120/ liter/hét mennyiségre vonatkozóan kötelező. A 7. § (5) bekezdés a)-b) pontjában meghatározott űrmértékű edényzet igénybevételére vonatkozó kérelemhez mellékelni kell az önkormányzat igazolását az ingatlanhasználók számáról.

(5) A közszolgáltató a választási lehetőség jogszerű alkalmazását jogosult a helyszínen ellenőrizni, melyről jegyzőkönyv kerül kiállításra.

(6) A vegyes hulladék átadása a közszolgáltató által üzemeltetett szállítóeszközhöz rendszeresített MSZ EN 840 szabványos, megfelelő minőségű, 60 literes edényzet esetében maximálisan 15 kg, a 80 literes edényzet esetében maximálisan 20 kg, 110/120 literes edényzet esetében maximálisan 25 kg, 240 literes edényzet esetén maximálisan 50 kg össztömegű gyűjtőtartály igénybevételével történik.

(7) Ha a gyűjtőedényzetbe olyan nedves hulladékot helyeztek el, amely az edényben összetömörödött vagy befagyott, illetve az edényben lévő hulladékot úgy összepréselték, hogy emiatt az edényzetet üríteni nem lehet, az ingatlanhasználó a közszolgáltató felhívására köteles az edényzetet üríthetővé, illetve használhatóvá tenni. Köteles továbbá az így okozott esetleges kárt megtéríteni.

(8) Tilos a gyűjtőedénybe és gyűjtőzsákban folyékony, mérgező, tűz- és robbanásveszélyes anyagot, állati tetemet vagy egyéb olyan anyagot elhelyezni, amely veszélyeztetheti a begyűjtést, ürítést végző személyek életét, testi épségét, egészségét.

**Hulladék szállításának rendje**

**9. §**

(1) A hulladék szállítása az e célra szolgáló zártrendszerű célgéppel végezhető. Ennek során olyan gondossággal kell eljárni, hogy a hulladék a szállítójárműbe történő ürítéskor, illetőleg a szállítás folyamán ne szóródjon és más környezetszennyeződést ne okozzon.

(2) A gyűjtőedények környékének szükség szerinti feltakarításáról az ingatlan használó köteles gondoskodni, kivéve a hulladéknak a közszolgáltató hibájából történő szétszóródása esetében. A lomtalanítást követően a közszolgáltató köteles a helyszínt az eredeti állapotba visszaállítani, továbbá a gyűjtés során elhullott hulladékot eltakarítani a közszolgáltató kötelezettsége, amely tevékenységért külön díjat nem számolhat fel.

(3) A települési vegyes hulladék elszállítása hetente, az elkülönítetten gyűjtött hulladék elszállítása legalább havonta történik. A közszolgáltató a rendszeres hulladékszállítást úgy köteles megszervezni, hogy amennyiben az általa meghatározott napon az érintett területen a gyűjtést és szállítást bármely okból (pl. ünnep és munkaszüneti napokon, gép meghibásodása esetén) elvégezni nem tudja az elmaradt szolgáltatást 24 órán belül, de legkésőbb a soron következő munkanapon pótolni köteles. Amennyiben az ürítés napja az év január hó 1. napjára esik, úgy az ürítés pótlására a következő hét szállítási napján kerül sor.

**A hulladék elhelyezésével, ártalmatlanításával, illetve hasznosításával kapcsolatos rendelkezések**

**10. §**

(1) közszolgáltató köteles az általa összegyűjtött települési hulladékot hulladéklerakó telepre szállítani ártalmatlanítás vagy tárolás céljából, illetve köteles a hasznosítható hulladékot, valamint a szelektív hulladékgazdálkodás során elkülönítve gyűjtött hulladékot kezelni, és hasznosítás céljából hasznosító telepeken elhelyezni.

(2) A község közigazgatási területén keletkezett települési hulladékot a Közszolgáltató a makói hulladékátrakó állomásra szállítja ártalmatlanításra.

**A lomtalanításra vonatkozó külön rendelkezések**

**11. §**

(1) Közszolgáltató legalább évente egyszeri alkalommal köteles lomtalanítási akciót szervezni és a lomhulladék elszállítását biztosítani.

(2) Közszolgáltató a lomtalanítás pontos idejéről a lakosságot szórólap kiküldésével és hirdetmény útján tájékoztatja.

(3) A hulladékot az ingatlanhasználó elszállítás céljából a Közszolgáltató által előzetesen megjelölt időpontban és helyre helyezheti ki.

(4) Az ingatlanhasználónak az elszállítandó hulladékot úgy kell elhelyeznie a közterületen, hogy az a jármű és gyalogos forgalmat ne akadályozza, a zöldterületeket és a növényzetet ne károsítsa, ne járjon baleset vagy károkozás veszélyének előidézésével.

(5) A közszolgáltatás keretében a Közszolgáltató kizárólag a lakosságnál, a háztartásokban képződött, de a rendszeres hulladékszállításra használatos gyűjtőedényekben el nem helyezhető nagydarabos lom hulladékot szállítja el.

(6) Lomtalanítás keretében a Közszolgáltató nem szállítja el az alábbi hulladékfajtákat:

a) vegyes hulladék,

b) zöldhulladék,

c) elkülönítetten gyűjtött papírhulladék, valamint műanyag, fém és üveg csomagolási hulladék,

d) építési hulladék,

e) gumiabroncs hulladék,

f) gépjármű roncs, vagy termékként tovább nem használható jármű,

g) az ipar, mezőgazdaság vagy szolgáltatási tevékenység során képződött hulladék,

h) veszélyes hulladék,

i) elektronikai hulladék.

**A hulladékgazdálkodási közszolgáltatás díja**

**12. §**

1. A hulladékgazdálkodási közszolgáltatás – általános forgalmi adó nélkül számított -egységnyi díját a Ht. 47/A. §-a alapján a Magyar Energetikai és Közmű-szabályozási Hivatal javaslata alapján a miniszter állapítja meg a törvényben foglalt elvek szerint. A díj tartalmazza az e rendeletben szabályozott zöld hulladék elszállításának díját is.

(2) A hulladékgazdálkodási közszolgáltatási díj megfizetésére az az ingatlanhasználó köteles, aki a jelen rendeletben foglaltak szerint a hulladékkezelési közszolgáltatás igénybevételére köteles.

(3) Az ingatlanhasználó a hulladékgazdálkodási közszolgáltatási díjat a Koordináló szerv részére – a teljesített közszolgáltatás alapján, a számla ellenében utólag köteles megfizetni.

(4) Az elmaradt és nem pótolt szolgáltatásért díj nem számítható fel. Az e miatt visszajáró arányos összeget beszámítással vagy visszafizetéssel kell elrendezni.

(5) Nem tagadhatja meg a hulladékgazdálkodási közszolgáltatási díj megfizetését az az ingatlanhasználó, aki a települési hulladékkal kapcsolatos kötelezettségeit nem teljesíti, feltéve, hogy a közszolgáltató számára a közszolgáltatást felajánlja, vagy a közszolgáltatás teljesítésére vonatkozó rendelkezésre állását igazolja.

(6) Tulajdonos személyében vagy a használati viszonyokban beálló változás esetén az előző ingatlantulajdonos/használó 8 napon belül köteles e tényt a Közszolgáltatónak írásban bejelenteni. A díjfizetési kötelezettség az új tulajdonost/használót a birtokbavételt követő hónap 1. napjától terheli. Ezen időpontig a díjat a korábbi tulajdonos/használó köteles megfizetni.

**A közszolgáltatás teljesítésének szünetelése, a díjfizetési kötelezettség alóli mentesülés, a díj korlátozása**

**13. §**

1. Az ingatlanhasználó mentesül a díjfizetési kötelezettség alól, ha legalább 30 nappal a kívánt időpont előtt írásban kéri a közszolgáltatótól a kötelező közszolgáltatás szüneteltetését távolléte idejére. Ennek feltétele, hogy legalább 30 napig, megszakítás nélkül nem tartózkodik ingatlanán, és az ingatlant más sem használja. *Ha a szüneteltetés feltételeiben változás következik be, az ingatlanhasználó köteles azt haladéktalanul írásban bejelenteni a közszolgáltatónak.*

(2) Az ingatlanhasználó a indokolt esetben, kórházi ápolás és egyéb akadályoztatás igazolásával méltányosságból előzetes bejelentés nélkül is kérheti a szolgáltatási díj alóli felmentést az igazolt időszakra, melyetaz akadályoztatást, megszűnése után 15 napon belül be kell jelenteni.

(3) Az ingatlan megüresedését és lakatlanságának tényét az ingatlanhasználó 8 napon belül köteles a közszolgáltatónak bejelenteni és azt hitelt érdemlő módon igazolni.

Igazolásként fogadható el például:

* építési engedély,
* bontási engedély,
* halotti anyakönyvi kivonat stb.

*(4) A szüneteltetési kérelmet a közszolgáltató csak abban az esetben fogadja el, ha a kérelmezőnek díjhátraléka nincs, vagy azt a kérelem benyújtásáig rendezte.*

**Záró rendelkezések**

**14. §**

1. Ez a rendelet 2018. május 29. napján lép hatályba.

(2) Jelen rendelet hatálybalépésével egyidejűleg hatályát veszti Apátfalva Község Önkormányzat Képviselő-testületének a települési szilárd hulladékkal kapcsolatos közszolgáltatás kötelező igénybevételéről szóló 17/2008. (X.01.) önkormányzati rendelete.

Apátfalva, 2018. május 29.

*Szekeres Ferenc*                                      *dr. Szénási Hanna*

*polgármester*                                                            *jegyző*

Záradék: A képviselő-testület a rendeletet a 2018. május 28-i ülésén fogadta el.

A rendelet 2018. május 29-én a hirdetőtáblán kifüggesztésre került.

Apátfalva, 2018. május 29.

                                                                                               dr. Szénási Hanna

                                                                                                         jegyző